
ماذا أفطرت اليوم ؟ 
أنا اليوم إفطرت صحن فول من عند عكيلة مع صحن حُمص مع فلافل ... هادا الفطور بالنسبة إلي أكل ملوك ... هالفول مع راس بصل أخضر مع كاسة شاي بمرَمِيَة كإني ماكل خروف محشي ... لإنو الفول أكلة مُفضلة عندي وإحنا من أزمان أيام الحج الله يرحمو وإحنا أكلة الفول إلها قيمة عِنا ... بعدين أنا بأشتريش الفول إلا من عند عكيلة ... دار عكيلة معروفين بالفول والحمص ... اليوم في غزة بس ... إلهم أكتر من 10 مطاعم ... عندك مطعم في الشجاعية ومطعم في سوق البلد ... عند سوق الزاوية ... يعني إلهم في أكتر من مكان ... والفول مستحيل آكلو من عند حدا غير عكيلة ، وبعدين طول عمرو معروف إنو الفول أكلة شعبية ... والناس كلها مغرمة بالفول والحمص ... الغني بياكل فول ... والفقير بياكل فول ... يعني الفول بيجمع الغني والفقير ... إنتا عارف الناس الفافي هدولا إلي منخيرهم بالسما إكلهم أكل خاص ... سواء بالفطور ولا الغدا ولا العَشَا ... ناس فافي ... وكمان الفُقَرا إلهم أكلهم ... بس الفول بياكلو الغني والفقير ... الكل بحبو ... إلي معهم مصاري ووضعهم فوق الريح بياكلو الفول لإنو زاكي ... وإلي إمْنَيَليين بستين نيلة بياكلو فول لإنو رخيص ... يعني بتاخد صحن من الدار بمليه بشيكل ولا بتنين شيكل ... بعدين الفول صحة بحت ... هوا إيش الفول ؟ بروتين ومفيد وزاكي ورخيص وإبن ناس ... وأنا زي ما حكتلك أكل الفول عِنا بغزة عادة ... خلص زي السلام عليكم أكل الفول ... إنتا روح إسأل ناس تانية إيش أكلتو فطور اليوم ... عدد كبير من الناس حيقول أكلت فول ... يعني إذا مش كل يوم أربع تِيام في الأسبوع ... اليوم صار في كل حارة وفي كل شارع ... في أي منطقة ... روح وين ما بدك لازم تلاقي محل ببيع فول وحمص ... روح شوف محلات الفول والحمص الصُبحيات ... شوف بعينك ... الولاد الصغار كل واحد حامل صحن ولا صحنين وبِدو فول ... وإلي بكونو قاعدين في نفس المحل بياكلو في المحل يعني ... يعني إنتا روح عن عكيلة بكون زحمة عندهم خصوصا أهل الفول ... زي دار عكيلة ... هدولا هما أهل الفول والحمص ... هُما ودار الخزندار ... بردو دار الخزندار مشهورين بالحمص والفول وكمان أبو طلال ... هادا أبو طلال الناس خصوصي بِرُوحو ياكلو عندو ... خصوصي الفلافل والحمص .. أبو طلال لا يُعلا عليه ... إنتا عارف إنو من كُتر مَهو أبو طلال مشهور بالفلافل لما أي واحد من الناس بدو يركب على شارع الوحدة أو حواليه إيش بقول للسواق ؟ بِقُلًُو عند أبو طلال تبع الفلافل ... هادا من كُتر مَهوا مشهور ... صار علامة للناس ... وين رايح ؟ رايح عشارع الوحدة ... وين في شارع الوحدة ... بِرُد الراكب عند أبو طلال ... يعني اليوم مفترق أبو طلال ليش إسمو هيك ... عشان أبو طلال تبع الفلافل ... من كُتر ما الناس بِتحب الفلافل تبع أبو طلال ... يعني يمكن الناس بتعرفش إسم الشارع الحقيقي إلي بِتحُطو البلدية ولا الحكومة ... بس بتعرف مفترق أبو طلال ... وبعدين هادا أبو طلال تبع الفلافل والله أعلم إنو مات ... يعني هلقيت ولادو من وراه قاعدين في المحل ووضعهم ماشي بِسُمعِة أبوهم ... سبحان الله الراجل مات والناس كل يوم بتحكي إسمو ... ليش لإنو بياع فلافل على دين كيفك ... المهم هدولا الناس إلي زي عكيلة وزهران والخزندار وأبو طلال  بكون عندهم زحمة كتيرة ... طيب إيش دليل هادي الزحمة ؟ إنو الكل بياكل فول وحمص وفلافل ... أكلة إلها شعبية هادي "    
لماذا دائما يُقال أن الفول بيسطل الواحد سَطِل ؟ 
( يضحك المبحوث ) هدولا الناس إلي بِحبُوش الفول بِقولو إنو بيسطل سطل ... في ناس أنا بسمعهم بقولو عن الفول صَبة بطون ... أو بيسطل ... أو بِلَيِس على الدماغ ... يمكن عشنو تقيل عالمعدة ... بس أنا بقول إنو الفول بالعكس ... مفيد وخفيف ... ولا بيسطِل ولا إشي ... هيني كل يوم بآكل فول لا بأنسطل ولا ما يحزنون ... بس الولاد عندي مرات بسمعهم بقولو إنو الفول بيطلسم عالعقل ... مش عارف من وين جايبين هالكلام ... عشان هيك برضوش ياكلو الصبحيات فول ... يعني وهُما رايحين عالمدرسة ... بِقُلك سندوش زعتر أحسن ... بيفتح العقل ، إنتا عارف إيش كمان بِقُولو عن الفول ؟! إنو بِخَلِي الواحد يِتَنح ومخو تقيل ( يضحك المبحوث ) بس هادا كلو خرافات ... الواحد تكون نفسو مفتوحة وياكل كل إشي ... نفسو طيبة مش مأنف ... هادا الأكل بياكلو وهادا لا مش زاكي بيقرف ... هادي نعم الله منيح إلي موجودة  ... الله أعلم تيجي أيام لا نلاقي الفول ولا نلاقي الحمص "
إنتا قلت الأولاد كل يوم بياخدو عالمدرسة زعتر والزعتر بيفتح المخ ؟  
آه معروف ... طول عمرنا الولد والبنت لازم إمهم تصحى من الصبح تزبط إلهم الفطور والمصروف وتجهز لكل واحد سندوش زعتر أو دقة مع الزيت مع خيارة ... إمهم بتحط السندوش مع الخيارة في ظرف نايلون والولد فاهم .. .لحالو بييجي ياخد السندوش تبعو عن الطاولة وبيحطو في الشنتة ... وعالفورسة بياكلوه ... مع مصروف نص شيكل ولا شيكل بيشتريلو الولد بكيت شبس ولا عصير، ومرات إمهم بِتحُطلهم سندوشات جبنة ... مرتديلا ... فلافل هان بتقليه في الدار ... لإنو فلافل الشوارع كلو سموم ... السيرج بضلو عندهم شهر وشهرين ويمكن تلاتة ومحدش إمدور عليهم ... هدولا أطفال لازم ياكلو أكل صحي ... إنتا عارف إنو اليوم على أبواب المدارس بتلاقي عشرين بَسطَة ... إلي ببيع سندوشات فلافل وإلي ببيع مهلبية وإلي ببيع بسكوت وشيبس ... وإلي ببيع حلو وغيرو ... بس أنا بالنسبة إلي دايما بَوصي ولادي أوعك يابا تشتري عن باب المدرسة ... هادا كلو قرف ... الدبان بِعِف على أكلهم ... والغبرة في الشارع ... أوعك يابا تشتري من هدولا الناس ... ودايما بوصي المَرَة إنها إتحط للولد ولا للبنت عالمدرسة هالموجود من خير الله أحسن بمليون مرة من أكل الشوارع ... كلو سم " 
ماذا أفطرت أمس ؟  
( يضحك المبحوث ) أكلت فول ...  

الباحث : كل يوم فول ؟

المبحوث : مش كل يوم بس الفول إشي أساسي بحياتي ... بس أول مبارح إفطرت لبنة مع نتفة جبنة مع حبتين بندورة ... الفطور زي هيك ... لازم يكون خفيف ... يعني إيش بدى آكل؟!! خروف محشي يعني !!! هيّ فطور الواحد ... جبنة ... لبنة ... فول ... حمص ... إشي خفيف ... لإنو الواحد بكون صاحي من النوم وسبحان الله طول عمرنا بنعرف الفطور لازم يكون إشي خفيف عالمعدة ... أما ييجي واحد يفطر جاج مثلا هادا بيكون مجنون، وزي ما حكتلك الفطور بدو يكون خفيف ... وبالنسبة إلي أنا قبل الفطور لازم أعملي كاسة زهورات ولا بابونج وأحليهم بالعسل ... هادا الإشي صحة بَحت ... الواحد بيصحى بتكون معدتو فاضية بيشرب كاسة البابونج مع العسل بتعمل تنضيفات للمعدة ... هيك أنا متعود ... وكمان إخواتي هيك بيعملو ... الواحد لازم يدير بالو على صحتو ... إيش بِجيب خربان الديار للواحد غير معدتو ... أكل أكل أكل وبعديها بلاقي حالو الواحد مريض بأبصر إشوا من الأمراض إلي بنسمعها ... اليوم الواحد بكون الدكتور مانعو ياكل زتون مثلا ولا طراشي عشان فيها أملاح كتير وبتعمل حصاوي بروح ولا أكنو الدكتور حكى إشي ... بياكل زتونة وبِلَحقها بالتانية وبعدها روح عِد نوا الزتون من وراه بتلاقيه ماكل 50 زتونة ... أي هُو هادا بيرضي الله ؟!!! عشان هيك أنا بقول إنو لازم الواحد أكلو يكون معتدل ... وإحنا طول عمرنا بنسمع من الكبار في السن ... المعدة بيت الداء وبيت الدواء "

شو يعني المعدة بيت الداء وبيت الدواء ؟ 
يعني الأكل إلي بناكلو وين بيروح ؟ مش عالمعدة ... يعني الواحد لازم ياكل زي ما حكتلك بإعتدال ... لإنو كُتر الأكل مش منيح للمعدة ... يعني الخربطة في الأكل ... أي والله في ناس بعملو سلطة ملهاش إسم في بطونهم ... بياكل فول وحمص وفلافل وبعدها مَية وبعدها كولا وبعدها موزة وبعدها مكسرات وبعدها لحمة وبعدها جاج ... خربَطِيطَة على بعض ... هدولا الناس أولها بياكلو بياكلو وبعدها بشوفو الويل من أكلهم ... من الوجع ... لكن إحنا بنقول إنو الواحد ياكل بس بنظام ، وإلي بحافظ على أكلو ومعدتو هادا دَوَا إلو وإلي بخربط حتتخربط على راسو في الآخر "
يتابع المبحوث ضاحكا ً 
" بعدين اليوم إلي ماكل خورف شبعان وإلي ماكل خبزة وزعتر شبعان وكلو في الآخر على بيت المَيَة ( دورة المياه ) في واحد صاحبي إيش بقول ؟ بِقُلَك كل الأكل رايح عالمجاري في الآخر أي والله خسارة على المصاري ... ( يضحك المبحوث ) طبعا هادي مَزحة ... بس والله يا عمي الواحد يكون عندو قناعة وهيّا مزبوطة ... إلي ماكل خروف شبعان وإلي ماكل خبزة وزعتر شبعان ... ستر الله أحسن من كل إشي ... أهم إشي راحة البال ... هادي أحين من الأكل والشُرب ومن كل حاجة ... لما الواحد يكون باله مرتاح بكون كل إشي منيح ... ونفسه مفتوحة ...   " 
طيب ما هي الأكلات المفضلة عندك في الفطور ؟
زي ما قلتلك ... الفول والحمص إشي أساسي خصوصا يوم الجمعة ... هادا تراث عِنا ... إنتا عارف إنو يوم الجمعة يوم اللَمَة ... الولاد في إجازة وإحنا فشي شُغُل ... بتصحى المَرَة والبنات بِجهزو خير الله ... ولازم الولد ياخد صحن ويجيب صحن فول وصحن حمص من عند عكيلة ... وبنفطر سَوا ... يمكن اليوم الوحيد إلي إحنا بنفطر فيه مع بعض هُوا يوم الجمعة ... سبحان الله يوم جَمعَة على إسمو ... لإنو الولاد في باقي أيام الأسبوع بكونو في المدارس ... عشان هيك يوم الجمعة خاص ... يعني الفطور لازم يكون فيه كويس وفيه أصناف كويسة ... زي ما قلتلك من الصُبحِيَات البنات بيشتغلو في الفطور، صحن فول مع صحن حمص مع قَلاية بيض مع جبنة ولا لبنة ولا مرتديلا ... الموجود ... مرات بنقلي بطاطا ... مرات بنقلِي بتنجان ... مرات بنفطر فتة حمص بردو زاكية وناس كتير بيفطرو فتة حُمص ... مع الجرجير والبصل الأخضر مع كاسة شاي بتعدل الراس ... هي فطور الواحد ... إيش بدو يفطر يعني ؟! " 
صحيح إنو حياتنا كلها أكل في أكل ؟ 
"( يضحك المبحوث ) آه ... إنتا عارف اليوم حياتنا كلها أكل في أكل ... بنصحا وإحنا ناكل وبنام وإحنا بناكل ... هيك هُما العرب دايماً ... أهم إشي عندهم يِمَلُو بطونهم ... بتسمعش إنتا كلمة بطِينِي ... يعني همو بطنو وبس ... كل حياتو أكل ... هُوا إيش بيفرق العربي عن تعون أوربا ... تعون اوروبا همهم يشتغلو وينتِجُو ... ليل نهار شُغُل ... لكن إحنا العرب بِنحب الأكل والنوم ...  الصُبح سُفرة والضهر كمان سُفرة ... والعصر سُفرَة ... والعِشا سُفرة ... وبعدها نوم ... مش في مثل عنا إيش بِقُول ... إذا إمتلأت البُطنة ذهبت الفُطنَة،      ( يضحك البحوث ) يعني زمان كنت تسمع كتائب شهداء الأقصى وكتائب القسام وكتائب مش عارف إيش ... بس اليوم أنا بسمع الشباب بِمزحو مع بعضهم ... إيش بِقُولو ؟ كتائب الرز الأصفر ( يضحك المبحوث )  بعدين اليوم الدْقُون معروفين بِحبو الرز واللحم ... الشيوخ معروف عنهم 
في ناس مفاجيع ... يعني بياكلو كتير ... خود هالقصة ... أنا بعرف صاحبي إسمو محمد هادا إحنا دايما بنقول عنو بِطيني ... يا راجل بقعد أول واحد وبيقوم آخر واحد أنا مرة إنتبهت عليه بِفُك زر البنطلون ... بِفَكِِر بطنو بِدُو يِكبر كمان ... بيرخي القشَاط ... وبياكل " يضحك المبحوث 

نسمع إنو بعض الناس بِفِش غُله بالاكل ؟

صدقني الواحد بياكل كتير من الهم وهالمشاكل في هالبلد ... يعني الواحد بِفِش غُلُه في الأكل ... يعني أنا لما تسَكِر بوجهي وأكون متنكد وقرفان ... خلص بَرُوح أفِش غُلِي بالأكل ... بروح بآكل فلفل ... عشان أنام وأرَيِح حالي ... في ناس هيك لما يكون معَصِب وقرفان أو حدا منكد عليه مرتو ولا إمو ولا ولادو ... معروفة بِرُوح بِفِش غُله بالأكل ... هادي الكلمة معروفة عنا بغزة ... بِفِش غُله بالأكل يعني بيروح ياكل ياكل ياكل لما تخرب عالآخر معاه " 
ماذا تشرب بعد الأكل ... 

إنتا عارف ... كل الناس اليوم بعد الأكل لازم يشرب كاسة شاي يِعدِل مُخُو ... هادي ضروري عِنا ... بِتسمعِش مرات بِقول الواحد لمرتو بعد الغدا أنا خرمان عَكاسة شاي مع مَرَمِية ولا مع نعنع ... قومي يا بنت سويلنا كاسة شاي خلي الواحد يِعْدِل راسو ... هيك عادة الناس بعد ما المَرَة ( الزوجة ) تُحُط الأكل ويِخَلْصُو العِيَال ياكلو وتنضف السُفرة خلص لازم كاسة الشاي ... مَعِنُو أنا المرة إلي فاتت إسمعت عالراديو برنامج بيحكي إنو الشاء بعد الأكل بِضُر الصحة ... بس خَلَص صارت عادة ... لإنو الشاي زي ما انا بأعرف بيعمل مشاكل في هضم الأكل ... وفي ناس بعد الأكل بِكُونُو خرامانين على فنجان قهوة سادة ... سبحان الله كل ناس شِكِل ... في بعد بيحِبُو الشاي في بِحِبُو القهوة ... كل ناس على هوا ما إتعودو " 

هل تفضل أكل الفواكه بعد الأكل مباشرة ... 

شوف يا سيدي ... كل ناس على هَوَا إيش إتعَوَدُو ... أنا بالنسبة إلي بأكلش الفواكه بعد الأكل طول عمرنا بنسمع إنو إلي بياكل فواكه بعد الأكل مثلا موز ولا غيرو بيصير عِندو نفخة في بطنو ... الواحد بياكل الفواكه لحالها ... بعد الغدا بساعة ساعتين ... المَرَة ( الزوجة ) بتحط خير الله في صحن ... موز ... تفاح ... هالموجود ... وبناكل سَوا مع الولاد  " 

أين تفضل الأكل في المطبخ على طولة أم على الأرض .. إلخ ؟
والله إحنا عادة بناكل في المطبخ ... ويا ريت عندي نتفة أرض صغيرة جنب الدار صدقني ما راح آكل غير فيها ... تعون زمان كانت حياتهم حِلوة ... كانو ياكلوا وحواليهم هالخَضَار والسَمَا ... منظر بيفتح النفس ... كانوا ياكلو بِنَفِس ... بس اليوم إتغير الوضع .. انا لو عندي خَلا ( أرض فاضية ) بآكل فيها ... بعدين الأكل عالبحر حلو كتير ... يعني في الصيف إحنا بنطلع عالبحر ... بتكون المَرَة عاملة أكلة مزبطة وبنروح عالبحر وبنقعد وبناكل وبنِنِبسِط ... وأنا دايما في البحر لما نروح إحنا والعِيَال وبعد ما الواحد يسبح ... سبحان الله بيكون جاع ... أزكى إشي سندوش الزعتر مع حبة بندورة ... كإنك ماكل خروف محشي ... جرب روح عالبحر إسبح وإطلع ورُشِلَك خبزة وزعتر ولا خُبزة ودُقَة مع خيارة ولا حبة بندورة وشوف ... بس هادي الطَشَات بدها هداوة بال ... والواحد يكون رايق " 
ماذا تفعل بعد الأكل ...
بدك الصحيح ... أنا إذا كانت الأكلة إدقيلة ( ثقيلة ) عالسريع عالنوم ... لحالوا الوحد بِنَام ... تكون ماكل فَتة مع جاج ولا سمك لوكس ولا جرع ولا جمبري ... هادي أكلات إتقيلة        ( ثقيلة ) سبحان الله الواحد لحالو بعدها بِنام ساعة ساعتين ... لكن إذا أكلة خفيفة بنقعد بعد الاكل نتحدت ... دايما بعد الاكل لازم إحنا في الدار نعمل قعدة ... المَرَة والولاد بنقعد مع بعض نص ساعة وبعدها كل واحد بيروح في طريقو ... إلي بِنام وإلي بروح عالتلفزيون وإلي بِطْلَع من الدار ... هيك الحياة ماشية ... بعدين في ناس بتحُب المَشِي بعد الأكل ... يعني أنا قبل يومين كنت قاعد مع حَج عِنا هان في الحارة ... قال إلي بيمشي بعد الأكل بيطول عُمرو ... يعني المشي بعد الأكل صحة ... الامراض بِتبعد عن الواحد ... في ناس هيك لازم يِمشو بعد الأكل عشان الاكل ينهضم ... هدولا بيهتمو بصحتهم ، بس أنا بَدُقِش كتير على هالمواضيع ( لا أهتم كثيرا بهذه المواضيع )  ... الأعمار بيد الله ... يعني في ناس حارم حالو ياكل زتون وحارم حالو ياكل فلفل أو اللحمة قال خايف يمرض ولا يصير عندو دهون ... لا ... الأعمار بيد الله الله ... الله إلي بيمرض والله إلي بيشفِي ... سبحان الله هدولا الناس إلي بيهتمو كتير في صحتهم وبِرضُوش ياكلو هُمَا إلي بيمرَضُو وبِمُوتُو ... خليها عالتواكيل أحسن "   

هل تدخن بعد الأكل ... 
والله يا عمي الدخان مُضِر بالصحة ... والله أنا عارف هادا الإشي ... وكل إلي بيدخنو عارفين ... بس خَلَص الدخان صار في دم الواحد ... أنا بعد الاكل لازم أعمل نَفَس شيشة أو أدخن سيجارة ... قلتلك الواحد بعد الأكل بيكون خرمان عَكاسة شاي ولا كاسة قهوة ومع كاسة الشاي لازم نَفَس شيشة أو سيجارة " 

إنتا في كلامك حكيت إنو الأغنياء إلهم أكل والفقراء إلهم أكل ... كيف ؟ 
آه يا عمي ... هادي معروفة ... هلقيت إلي معاه مصاري زي إلي معهوش مصاري ... لأ ... إلي معاه مصاري بياكل أشكال وألوان ... وإلي معهوش مصاري بياكل خَرَة بإديه ورجليه ... ومحدش سائل عنو ... الفقير بعيش فقير وبموت فقير ... معهوش مصاري إيش بدو ياكل ؟! يعني بدو يروح على مطعم ياكل أكل طازة لحمة ومشاوي ومش عارف إيش ؟! لا ... العز للرز والبرغل شنق حالو ... الفقير أكلو على قَدو ... بياكل عدس ... بياكل مجدرة ... بياكل سلق وعدس بياكل خبز بعدس ... من وين بدو يروح يجيب جاج ولحمة ويلاحق  على بطون ولادو "

العدس مربوط بالفقراء لماذا ؟ 
" آه إحنا إيش بنقول ؟ العدس لحمة الفقرا ... يعني العدس عند الفقرا زي اللحمة عند إلي معهم مصاري ... من زمان كانو يقولو العدس أكل الغلابة إلي معهُمِش مصاري ... ليش ؟ لإنو زمان العدس كان أرخص إشي موجود فكانو الناس الغلابة ياكلو عدس ... لإنو رخيص ... بس اليوم وين ؟!!! فشي إشي رخيص ... العدس زيَو زي الجاج ... العدس اليوم مش رخيص ... غالي ... يمكن الكيلو 8 شيكل ... بس لليوم بِقُولو العدس للناس الغلابة ... يعني إنتا لو رُحت عند ناس وكانو طابخين عدس بتحزن عليهم ... طابخين عدس ؟!!!! معنو العدس مفيد للجسم وصحة بحت ... شوربة العدس أو العدس مع الخبز أو العدس لحالو، وجيل اليوم معروف عنو إنو بيكره إشي إسمو عدس ... يعني لو الإم طبخت يوم من هالأيام عدس بِيجوا الولاد من هالمدرسة ولا من الجامعة ... أول إشي بيسأله عنو إيش ؟ الأكل الواحد فيهم بطنو وبس ... إيش طابخة ... الإم مسكينة بِتْقُلهم عدس ... بيعْجِبهُمش ... إيش عدس ... هادا قرف ... عدس الله يلعن أبو العدس ... كل واحد بصير بلسان ... جيل اليوم بِتْبَطَرُو عالنعمة ... بعرفوش إيش قيمة النعمة ... بِحْردو لما إمهم تطبخلهم عدس ... بتلاقي ولد مش طالع من البيضة إيش بِقول لإمو لما تطبخ عدس ... إيش هالقِل هادا ... يعني مش عاجبه الطبخة ... وطبعا بِرضوش ياكلو العدس ... إلي بِحُطلو سندوش دقة ولا زعتر أو بِطلع بِشتري إشي جاهز ... علبة لحمة علبة تونة علبة جبنة " 

معروف أن الأم لا ترضى مزاجات كل الأبناء في الأكل ... هذا صحيح أم لا ؟ 
آه الأكل عند الإم معاناة ... جوزها بحب إشي ... والولاد بحبو إشي تاني ... وكل واحد بدو على مزاجو ... أكل مفصل على مقاسه ... مثلا الإم طبخت بامية ... بِيجي واحد من أولادها بامية سلم إديكي ... هيك الأكل ولا بلاش ... بكون بحب البامية ... بيجي إبنها التاني إيش طابخة ؟ بامية ... الله يقرف هالعيشة بامية إنتو بِتطبُخُوش إلا قرف ... يلعن أبوها من عيشة ... بيجي جوزها مثلا بكون بِكْرَه البامية برضاش ياكل ... يعني كل واحد بدو على مزاجه ... يعني معروف الإم الأيام هادي بتتعب بموضوع الأكل ... ناس إمْقَنفين كل واحد بطني بطني ... إذا الأكل عجبو سلم إديكي وإذا بِعجبهُوش تعال وشوف النكد والمشاكل والحَرَد ... يعني بعد تعب الإم ولا المَرَة بالطبخة هادا بياكل وهادا بيحرد وهادا مش عاجبه ولاوي بُوزُو ... طيب بدها تعمل الإم ... على مين بدها تلاحق ... إذا عندها سبع ولاد وكل واحد بدو على مزاجو ... إيش تعمل سبع طبخات ؟!!!! أنا في الدار بَقُلها إعملي الأكلة وإلي يدو ياكل ياكل وإلي بعجبوش ياكل خَرة يروح ... خلص أكلة وحدة والكل ياكل منها فشي عندي بدي وبديش وزاكي ومش زاكي ... إلي ياكل ياكل وإلي مش عاجبه الله معاه بِعَاود يجوع وياكل ... أما إنو كل واحد نعملو أكلة على مزاجه والله حرام " 

إنتا في الدار بتاكل أكل خاص ؟ 
أنا غير عن الولاد ... ممكن أكلة إم العيال عاملها بِتْضُر صحتي ... لازم تكون المَرَة عاملة إشي خصوصي إلي ... مش بتْبَطَر عالأكل ... لا ... أعوذ بالله ... إحنا طول عمرنا نفسنا مفتوحة وإلي الله بيسره بناكله فشي عندي هادا آه وهادا لا .. كلها نعمة والحمد لله ... نعمة من الله ... نفسنا طيبة ... مش زي جيل اليوم ... بس إنتا عارف ممكن بعض الأكل زي ما حكتلك بيعمل عندي مشاكل صحية يعني ممنوع آكله ... فالمَرَة الله يرضى عليها بتعمل إشي جنب الأكل المطبوخ إليّ ... وسبحان الله بصير الكل بدو ياكل منو ... خَلص بِحلا بعين الولاد وكل إلي قاعدين على السُفرة ... سبحان الله ... يعني الكل ببطل ياكل من الطبيخ الأساسي وبصير نفسو ياكل من القليل إلي عاملة منو شوية إليّ عشان صحتي ... وخلص كل واحد بياكل من نفسه نتفة ... مش منيح الولاد يشوفه الأكل ومايكلوش منو ... هادي نَفِس في الآخر ... وسبحان الله لما يكون الإشي قليل بكون زاكي ... الكل بكون بدو ياكل منو ... ولما يكون كتير خلص كإنو مَحدِش بحبو ولا حدا بيسأل عليه " 
تقول إنو من عاداتكم أن يأكل الجميع من الأكل إلي بشوفه ليش ؟ 

" آه بلاش نفسه تضل في الأكل ... يعني أنا قبل فترة مرت إبني ( زوجة إبني ) ولدت ... إنتا عارف بتكون بدها تتغذي كويس ... كبدة كباب جاج عشان صحتها وعشان تْرَضِع الولد ... فجوزها أول إشي جاب كبدة ... إنتا عارف الكبدة بِتْقَوِي الدم ... هادا إشي معروف عن الكبدة ... الكبدة كلها دم وفيها فايدة كتيرة للنسوان النَفَسَات ... هلقيت أوقية بتكفي مرتُو ويمكن يزيد منها ... بس الولد عارف إنو الكل بيشُم الريحة ونفسه بِتْهِف عالكبدة ... فإيش بيعمل ؟ بدل ما يجيب أوقية بجيب نص كيلو مثلا ... لإنو الكل بدو يِشُم الريحة ... فكل واحد بياخد لقمة من نفسه ... هادا إشي معروف لإنو الواحد لو أكل أكل منفوس بِنْزِل زي السم على قلبه، لا يطعم الكل حتى ولو لقمة وحدة أحسن " 

على سيرة الولادة النسوان إلهم أكل خاص عند الولادة ؟ 
هادا شغل النسوان ... بس أكيد إنتا عارف الولادة قديش صعبة ... الحَمِل صعب والوحام صعب ... يعني الوحام هادا مشكلة كبيرة بتلاقي المَرَة الحامل خصوصي في الشهور الأولى إذا شمت ريحة الجاج بتروح عالسريع تُنْتُق ( تستفرغ ، تتقيئ ) أو بِتْرُوح على الأوضة تعتها ( الأوضة : الغرفة )  وبتطلعش إلا لما تروح الريحة ... ودير بالك بتكون بتحب الجاج على الآخر قبل ما يصير الحمل ... بس هادا الوحام من الله ... وكل وحدة غير عن التانية في بِطِقُوش الجاج أو الشاورما أو المقالي ... أنا كِنتي ( زوجة ابني ) كانت تموت في الجاج بس لما الله أكرمها وصارت حامل وين الجاج عدوها الأول والأخير لا بتحب تشوفه ولا بتحب تشم ريحته ولا تاكله ... خلص سبحان الله ... وفي نسوان لما تصير حامل بتتوحم على أكلة ممكن تكون بِتحبهاش ... فجأة بتقول لجوزها جاي بالي على كوسة مثلا أو جاي بالي على كباب أو جاي بالي على بطيخ ولا موز ولا جوافة ... وساعتها الجوز لو من تحت الأرض بِدو يجيب لمرتو الإشي إلي بِتتوحم عليه ... لإنو إذا مَجَبِش بتطلع للولد علامة في جسمه ... يعني لو إتوحمت على زغلول حمام وجوزها مَجَبِلْهَاش زغلول وحَكت في وجها لما تولد بكون في وحمة مكان مَحَكت ... محل الحكة يعني ... عشان هيك الجوز لو من تحت الأرض بدو يجيب الإشي إلي بتتوحم عليه المَرَة ... بخاف يتشوه الولد ولا تطلعله وحمة ... أنا بعرف واحد في على إيده توتة ... إمو كانت متوحمة على توت ومِأكلتهُوش ... وهادا الوحام إشي موجود في الواقع مش حكي ... لا موجود عن جد " 

نرجع لأكل النسوان بعد الولادة ؟ 

" زي ما حكتلك معروف إنو بعد الولادة المَرَة بدها أكل خاص ... إحنا من عاداتنا إنو إم البنت لازم تجيب الأكل أول تلت تِيام وفي ناس أول أسبوع ... بعد المَرَة ما تولد بِتيجي إمها عندها بتكون عاملة شوربة مع جاج ... في بِجيبو أرانب لإنو لحمة الأرانب سبحان الله مفيدة للوالدة يعني باردة عليها ... ممكن كباب ... كبدة زي ما حكيت لإنو فيها دم ... لإنو الوالدة بتصَفا دمها مع الولادة ... في بِجيبو عدس ... لإنو العدس مفيد كتير كتير بعد الولادة ... ولازم تشرب الحلبة والينسون والحليب ... يعني النسوان أدرى بهيك شغل بس طبيعي إنو وحدة والدة بدها تتغذى كويس ... ترد صحتها وترضع إبنها واتْنَعنِش " 

نعود لأكل الفقراء ؟ 
شوف الفقير بدو يِحُط أي إشي في هالمعدة وخلص ... يعني بِهِموش طعم ولا لون ولا ريحة أكل الفقير زي ما قلت على قَد حاله ... إنتا بتعرفش المثل إيش بقول " مِد إلحافك عَقَد رجليك" يعني الفقير معوش مصاري شو بدو ياكل ؟ بدو ياكل أكلة رخيصة .. على قد حاله في أكلات تكلفتها مش كتيرة زي الخبيزة هلقيت ... يعني الخُبيزة هادا الموسم موجودة كتير من خير الله ... الشِتا السنة هادي ما شاء الله ... كتير ومنيح ... فالخُبيزة بِتطلع لحالها سبحان الله ... والناس بِنَقُوهَا من الأراضي ... من الخلا ...  وسعرها رخيص ... وحتى ممكن الواحد يروح على أرض خلا في الحارة ويِنَقِي خُبيزة ببلاش وياكل ويطعم أولادو ... الصُبحيات ممكن ياكل زعتر ولا دقة مع حبة بندورة وأنا بعرف ناس والله بياكلو ملح مع خبز ... هي أكلهم ... هدولا الناس الغلابة إلي محدش إمدور عليهم ... بتلاقي الأبو بيطلع من الصبح عشان يجيب حق كيلو بندورة مع كيلو خيار مع كيلو بصل وبقول الحمد لله ... ناس غلابة ... والله لو كل واحد من إلي معه مصاري بيسأل عن هدولا الغلابة إلي بياكلو عدس ومجدرة وبيعرفوش اللحمة والجاج والسمك الطازة لكان إحنا وضعنا منيح ... بس اليوم الفقير ماكل خَرَة ومحدش سائل عنو إلا قليل من أهل الخير، وصدقني اليوم في ناس الأكل عندهم بِزِيد ... يعني زيادة ... بِسْتَنضِفُوش يخلوه لليوم إلي بعده ... وين ؟!!! عالزبالة ... بِعرفوش إنو هادي النعمة إلي بِكُبُوها في الزبالة في ناس محرومين منها ... هادي النعمة مش راح تسيبهم يوم القيامة ... إيش نرمي الأكل في الزبالة ... هادي نعمة الله ... طول عمرنا بنعرف إنو حرام الواحد يرمى خبزة عالأرض ... كنا إذا شُفنا نتفة خبزة عالأرض نبوسها تلت مرات ونرفعها جنب الحيط ... وين هادا الكلام اليوم ؟!!! زمان كُنا نجيب الجاج عالدار خصوصي ... يعني نربيه ... ليش ؟ عشان الأكل إلي بِزيد نحطو للجاج ياكله ... خسارة عليه ... الناس الغلابة اليوم لو زاد من أكلة اليوم إشي بِحُطُوه في التلاجة لليوم إلي بعده ... عشان هيك الناس الفقرا بِقَدْره الأكل أكتر من الناس إلي معهم مصاري إلي متعودين يِرمُو الأكل ... والله لو تيجي تحسب الأكل إلي بِرْمُوه ليكفي عشرين عيلة وضعها زفت ومش ملاقية اللقمة " 
كل الأغنياء هيك أنا بسمع فيه العكس ؟ 
" أصابع إيدك مش وحدة ... يعني مش شرط يكون الكل زي هيك ... في ناس معهم مصاري والأكل إلي بِزِيد مستحيل يِرْمُوه في الزبالة ... إيش بنحكي إحنا ؟ أجره ولا هجره ... يعني الأكل زاد أحسن ما نرميه ... نوديه للجيران ... ولا نوزعه على ناس غلابة بنعرفهم ... مثلا واحد عندو عزومة وزاد أكل خير الله ... أكل كتير زاد ... بتلاقيه قال أجره ولا هجره ... هات إبعتو لعيلة فلان صحن رز حرام ناس غلابة ... يعني أنا بدي أحكيلك هالموقف صار مع واحد صاحبنا ... عِمل عقيقة ... هلقيت كل تلاتة كانو ياكلو على صنية وطبعا كان الأكل يزيد ... الرز وراهم يزيد ... صاحبنا كان موصي ولاد أخوه والشباب إنو ينضفو بسرعة بس الناس تقوم ... لإنو الناس رايحة  جاية ... فالشباب عالسريع بس تقوم الناس عن الصنية يروح شب ياخد إلي زاد ... مش عشان الرز ... يعني عشان المكان يَضلو نضيف للمعازيم ... هلقيت الرز إلي زاد في الصواني إلي بِلُموها بُكُبُهُوش ...  أبو محمد وصاهم ما يِكُبُو إشي ... كان جايب طنجرة كبيرة والرز إلي يزيد من كل صنية حتى لو نتفة يِحُطوه في الطنجرة هادي ويِصفطو الصواني فاضية فوق بعض ... طيب في الآخر تلت طناجر مليانة رز ولحمة من ورا الناس ... هادي لو إنكبت مش حرام ؟!!! مش في ناس نفسها تاكل رز ومش قادرة ؟!!! صدقني أخدو هالطناجر وجابو الصواني الفاضية وأبو محمد جاب لفتين سِلفان وكل الرز هادا حطه بشكل مرتب في الصواني بعد ما غسلوها الشباب وعملت حوالي 45 صنية وراح بالسيارة على الناس الغلابة إلي بعرفهم ووزع الرز ... والناس كانت تدعيله ... آه صنية الرز عند الفقير زي خروف محشي ... بيفرح لما يشوف واحد أعطاه صنية رز ... طيب شوف أبو محمد قديش أخد دعاوي طيبة ... في ناس بتعمل عزومة زي هيك وبعد ما الناس تقوم هات يا ولد كياس الزبالة ويالله نضفه المكان ... الصنية بكون زايد فيها رز ولحمة وحُط في كيس هالزبالة ويالله تعالو إحملو هالكياس على النَفَاية ... هادا مش حرام ؟!!! أي والله حرام ... بيجي بِقُلك عيب تودي للناس الأكل الزايد ... إيش يعني ؟! إنكبُو أحسن ؟!!!! 

أنا بسمع إنو من ثقافة الناس عيب تودي من الأكل الزايد ؟  
" آه هادا موجود ... عيب تبعت للجيران من الأكل الزايد ... إيش بدهم يِقُولو عَنا الناس ... عيب ... أكبر عيب ... هادي الفكرة مزروعة في عقول بعض الناس ... يعني يِحط 50 كيلو رز زايد في الزبالة أحسن ما يبعت للجيران ولا للناس في الحارة أكل من إلي زاد ... بس أنا بقول لأ ... لا عيب ولا إشي ... يا سيدي إذا بدك بياض الوجه تِبْعَتِش للجيران روح للناس الفقرا إلي مش فارقة عندهم أكل زايد ولا مش زايد ... هدولا بياكلو كل إشي ... يعني بيقرفوش من الأكل الزايد ... لإنو في ناس اليوم بتقرف من الاكل الزايد بِقلك مين إلي أكل منو ؟ ممكن يكون واحد مقرف معو مرض ولا مش عارف إيش ... هدلا نفسهم مش طيبة ... فافي ... الاكل الزايد عندهم قرف " 
الجيران ممكن يزعلو إذا بعتت من الأكل الزايد ؟ 

ممكن جار لو بعتت إلو رز من إلي زايد يزعل منك ويعمل قصة ويفضحك في الحارة ... يعمل قصة إلها أول ما إلها آخر ... شوف أبو فلان واحد واطي بعت أكل زايد ... هوا بِفكرنا جايين من ورا البقر ؟!!! عيب يبعت أكل زايد ... هوا إحنا جعانيين ... هادا واحد فش عندم دم بِستحيش على حالو يبعت أكل من ورا الناس ... بردو دير بالك في ناس بِكُبو الأكل الزايد من عزومة مثلا ... ليش ؟ لإنو الباب إلي بِجِيك منو الريح سِدو واستريح ... يعني لو أنا عندي رز زاد من عزومة كبيرة زي عقيقة مثلا وبدي أبعت للجيران ممكن أكسب بس سواد الوجه ... لإنو معروف اليوم عند الناس عيب تبعت من الأكل الزايد للجيران خصوصي إذا كان وضعهم منيح ... عشان هيك بعض الناس بِقُلك أكُبُو أحسن ... وأنا بقول لأ ... يا سيدي إمشي مع عادات الناس مفشي مشكلة ... مَتِبعَتِش للجيران أكل زايد بس إنتا قادر زي ما أنا حكيت تبعتو لناس غلابة ياكلو وينبسطو ويدعولك ... دايما البنآدم الفقير مش فارقة عندو ... المهم ياكل ... لا فارقة عندو من وين الأكل ولا زايد ولا غيره "  
طالما ذكرنا الجيران ...  أسمع من العادات يِبعتو لبعض أكل ؟ 
هادي عادة موجودة من زمان ... اليوم مرتي طابخة ملوخية بتبعت صحن للجارة ... مش كل الجيران ... الجار إلي بحترمك وإلي في بينك وبينه علاقة ... والله اليوم طابخة المَرَة ملوخية ... تعالي يا بنت ودي لأم فلان صحن ملوخية وسلمي عليها ... بتروح البنت تودي الصحن ... وهُما نفس الإشي ببعتو لما تكون الطبخة زاكية ... يعني محبة ... والله يديم المحبة بين كل خلقه " 

بدي أختم معك بسؤالك عن أكثر أكلة تحبها ؟ 
زي ما حكتلك الفول والحمص هادا إشي أساسي في حياتي ... فشي بعد الفول والحمص بالفطور والعَشَا ... بعدين السمك هو ملك الأكل ... سمك الجرع ... البوري ... السردينة ... اللوكس ... كلو زاكي ومنيح ... سواءً قلي ولا شوي ولا عالفحم ... السمك أحسن حاجة لا في إبر زي الجاج ولا كيماوي ولا أمراض ... السمك عايش في هالبحر الطاهر وبِضَلُو أحسن الأكل عندي ... صح اليوم سعرو غالي ومش الكل بيقدر عليه بس والله هو أفيد وأحسن أكل ... يعني لو كل يوم آكل سمك بزهقش منو ... سمك مشوي في الفُرن مع تتبيلة البصل والكمون والزيت والفلفل الأخضر واللمون بتاكل أصابعك وراه " 

إيش يعني بتاكل أصابعك وراه ؟ 
( يضحك المبحوث ) والله مرات الواحد بيحكي حكي هُوا مش عارف إيش معناه ... ممكن يكون بِحكيه من عشرين سنة بس عُمرو ما فكر بمعناه ... ( يضحك المبحوث ) بتاكل أصابعك وراه هادي من زمان إحنا في غزة بنقولها لما يكون الأكل زاكي ...والله أنا مش عارف كيف ... بس كنا نسمعها من أبواتنا وأجدادنا وهينا لليوم بِنحكيها ... بتلاقي واحد بِدو يجيب صاحبه عندو عشان يِتعَشُو مع بعض ... إيش بِقُول ... تعال والله أم محمد عاملة عَشَا تاكل أصابعك من وراه ... بِتْعَوَضِش ... تعال ولا بِتْرُوح عليك ... إكسبها وتعال ... يعني من هالكلام ... أما تاكل أصابعك من وراه معناها إنو الأكل زاكي كتير كتير كتير ولما يِخلص من زكاوته راح تاكل أصابعك وراه .. يعني مش راح تشبع منه وراح تاكل أصابعك وراه ... هي تحليلي أنا " ( يضحك المبحوث )

